**Tisztelt Vállalkozó!**

Mint ahogyan az Ön előtt is ismeretes, a Magyar Kereskedelmi és Iparkamara mind a tavaly tavaszi időszakban, mind a második, illetve a jelenlegi harmadik hullámban is nagy figyelmet fordít a koronavírus okozta gazdasági nehézségek azonosítására. A vállalkozások jelzései alapján arra törekedtünk, hogy beazonosítsuk a nehézséggel küzdő ágazatokat és ehhez kapcsolódó javaslatokat fogalmaztunk meg a döntéshozók számára. Az érintettek észrevételeit folyamatosan gyűjtjük és megosztjuk a Kormánnyal annak érdekében, hogy a nehéz helyzetben lévő vállalkozások a lehető legtöbb segítséget kaphassák, illetve talpon tudjanak maradni a gazdaság újraindulásáig. **Javaslataink döntő része beépült a kormányzati intézkedésekbe.**

Kérem, éljen a Kormány által biztosított támogatásokkal, és tartson ki továbbra is ebben a nehéz helyzetben!

Engedje meg, hogy felhívjam a figyelmét néhány olyan kárenyhítő és támogató intézkedésre, amelyek márciusban kerültek bevezetésre a hazánkat sújtó járványhelyzet súlyosbodása miatt szükséges kényszerintézkedések okán.

A kibővített ágazati **bértámogatás** jelentős segítséget nyújt a bezárással érintett gazdasági szereplőknek. Az új szabályok értelmében újabb tevékenységi körök kerültek be a támogatotti körbe, így március hónapra már ők is igénybe vehetik a bértámogatást. A kibővítés nem csak a bértámogatást érinti, hanem az érintetteknek bérleti díjat sem kell fizetniük az állami vagy önkormányzati tulajdonban lévő ingatlanok esetében. A már megfizetett bérleti díjakat március 16-ig vissza kell fizetni.

A rendelet részletesen meghatározza azokat a tevékenységi köröket, amelyekre ez a támogatási forma vonatkozik. Az érintett tevékenységi körökről [a veszélyhelyzet ideje alatt egyes gazdaságvédelmi intézkedésekről szóló 485/2020. (XI. 10.) Korm. rendeletben](https://net.jogtar.hu/jogszabaly?docid=A2000485.KOR&dbnum=1) talál felsorolást.

A kormányrendelet további fontos rendelkezése, hogy a KATA szerint adózók **mentesülnek a KATA fizetés alól**, valamint a **KIVA adózást választók is kedvezményben részesülnek**, továbbá a személyi jövedelemadóról szóló törvény szerint adózó egyéni vállalkozók mentesülnek **a szociális hozzájárulási adó megfizetése alól**.

Végezetül szeretném figyelmébe ajánlani az MFB **Kamatmentes Újraindítási Gyorskölcsön**t. Ez a nulla százalékos kamatú hitel 10 éves futamidővel, önerő nélkül és három év türelmi idővel igényelhető a [Magyar Fejlesztési Bank (MFB) Pontokon](https://www.mfb.hu/mfb-pont/mfb-pont-kereso). A kölcsönt olyan vállalkozások vehetik jelenleg is igénybe, amelyeknek a működését a járványhelyzet miatt bevezetett kényszerintézkedések ellehetetlenítették és már a tartalékaik is teljesen kimerültek. A program az eredetileg meghatározott főtevékenységeket végző vállalkozások számára március 8-tól már elérhető az MFB Pontok hálózatában (a Takarékbank Zrt., a Budapest Bank Zrt., valamint az OTP Bank Nyrt., az MKB Bank Nyrt. és a Gránit Bank Zrt. megkülönböztetett fiókjaiban).

Az eredeti feltételekben szereplő 25 TEÁOR számon felül a Kormány jelentősen bővítette a gyorskölcsönre jogosult vállalkozások körét. A kibővített tevékenységi köröket tartalmazó TEÁOR kódok listáját az [mfb.hu](https://www.mfb.hu/vallalkozasok/mukodo/hitel/kamatmentes-ujrainditasi-gyorskolcson-hitelprogram-t199-p199) és az [Összetartók.hu](http://osszetartok.hu) oldalon tette elérhetővé a Magyar Fejlesztési Bank. A területi kamarák már kétszer küldtek az érintetteknek tájékoztató levelet, legutóbb március 12-én 107 ezer vállalkozásnak juttattuk el a legfrissebb információkat.

Jó egészséget, munkájához kitartást és további sok sikert kívánunk!

Üdvözlettel:

Magyar Kereskedelmi és Iparkamara